Vedtægter for Gesten Idrætsforening.

* 1 Foreningens navn er Gesten Idrætsforening, forkortet i det følgende GIf, og er hjemhørende i Vejen Kommune.
* 2 Foreningen kan være tilsluttet forskellige forbund som findes relevant af bestyrelsen i forhold til aktiviteter under GIf.
* 3 Det er foreningens formål at dyrke idræt under ordnede forhold for medlemmer af GIf, samt styrke fællesskabet i Gesten, og desuden arrangere og deltage i arrangementer til foreningens og byens fremme.
* 4 Intet medlem må have mere end 4 ugers kontingentrestance. Overskrides dette tidsrum har den pågældende automatisk karantæne og kan først deltage i foreningens aktiviteter, når restancen er betalt.
* 5 Et medlem kan udelukkes fra foreningen, hvis medlemmet gør brud på god ro og orden og den tone som bør herske i foreningen.

Bestemmelse herom træffes af hovedbestyrelsen.

* 6 Foreningens hovedbestyrelse består af 4 til 7 personer, herunder:
  + Formand
  + Økonomiadministrator
  + PR – mand (information)
  + Aktivitetskoordinator

Formand og aktivitetskoordinator vælges lige år

Økonomiadministrator og PR vælges ulige år

Alle bestyrelsesmedlemmer vælges direkte på generalforsamlingen for en periode af 2 år.

Bestyrelsen konstitueres på næstkommende bestyrelsesmøde efter generalforsamlingen.

* 7 GIf består af følgende afdelinger, men er ikke begrænset hertil:
  + Gymnastik
  + Fodbold
  + Badminton

En fuldtallig og enstemmig hovedbestyrelse kan optage og nedlægge aktiviteter uden der skal vedtages en vedtægtsændring på generalforsamling. Formanden skal blot informere om sådanne beslutninger i sin årsberetning.

Gymnastikudvalget er med til at arrangere gymnastikopvisning i marts måned.

* 8 stemmeberettigede er aktive og passive medlemmer, som er fyldt 18 år, samt forældre til børn og unge under 18 år uden kontingentrestance for det pågældende regnskabsår.

Ligeledes er registrerede trænere, udvalgsformænd og medlemmer af bestyrelsen.

Valgbare til hovedbestyrelsen og som udvalgsformænd er enhver som er fyldt 18 år.

* 9 Generalforsamlingen er foreningens øverste myndighed og beslutningsdygtig uanset de fremmødtes antal.

Simpelt stemmeflertal er afgørende.

Valg foregår på følgende måde:

Valg i henhold til § 6

Valg i henhold til § 7

Revision foretages ekstern.

* 10 Generalforsamlingen skal afholdes inden d. 31. marts. Med 14 dages varsel indkaldes via hjemmesiden, sociale medier og foreningens mail-system, og har følgende dagsorden:

1. Valg af dirigent og protokolordfører
2. Formandens beretning og planer for det kommende år.
3. Det reviderede regnskab fremlægges af økonomiadministratoren.
4. Indkomne forslag.
5. Valg.
6. Eventuelt.

* 11 Forslag, der ønskes behandlet på generalforsamlingen skal være formanden i hænde senest 10 dage før generalforsamlingen.
* 12 Afstemninger på generalforsamlingen vedrørende valg, lovændringer og andet, skal afgøres ved håndsoprækning såfremt ingen ønsker skriftlig afstemning.
* 13 Regnskabet er fra 1. januar til 31. december.

Regnskabet skal til enhver tid forelægges bestyrelsen, når denne ønsker det.

* 14 Afdelingsformændene fastsætter i samarbejde med aktivitetskoordinatoren kontingentet for de forskellige hold, som ønskes oprettet ud fra fastlagte budgetter.

Hvor det er muligt fastlægges budgetterne ud fra kendskab til medlemstallet i aldersgruppen.

Aktivitetskoordinatoren informerer om kontingentsatserne på et bestyrelsesmøde.

Kontingentet skal til en hver tid afspejle de faktiske udgifter i afdelingen. Afdelingen har pligt til i samarbejde med bestyrelsen at stile mod, at afdelingen er selvfinansierende.

* 15 Hovedbestyrelsen er beslutningsdygtig, når formand samt mindst 2 af de øvrige medlemmer er til stede.

I tilfælde af stemmelighed på hovedbestyrelsen, har formanden den afgørende stemme.

* 16 Ekstraordinær generalforsamling kan til enhver tid indkaldes af bestyrelsen og skal indkaldes, når mindst 1/3 af de stemmeberettigede medlemmer skriftligt begærer det.

Ekstraordinær generalforsamling skal afholdes senest 4 uger efter dette er krævet, og den indkaldes i lighed med den ordinære generalforsamling.

* 17 Foreningen kan ikke opløses, kun i hvile, og en eventuel kontant formue indsættes på en spærret konto, og administreres af 2 personer udpeget af generalforsamlingen.

Opstår der på et senere tidspunkt en ny forening med stort set samme formål som den nuværende, skal formynderne overdrage midlerne til den nystiftede forening.

* 18 Ovenstående love og vedtægter er vedtaget på bestyrelsesmødet d. 20. marts 2023, og fremlægges på generalforsamlingen i 2023.